Răzvan Zăvăleanu, anunț important despre viitorul lui Dinamo: "Nu ar mai avea rost să rămânem în insolvență!"
Dinamo se luptă să se salveze de la retrogradare în acest sezon. "Câinii" ar putea primi o veste mare în perioada următoare.
Răzvan Zăvăleanu, administratorul judiciar al formației din "Ștefan cel Mare", a vorbit recent despre problema insolvenței. Iată când și cum ar putea echipa bucureșteană să scape de această povară.
"Nu ar mai avea rost să rămânem în insolvență!"
"E un deziderat, e evident că am mai discutat. Mai sunt mici reglaje care trebuie făcute, astfel încât să se îndeplinească toate condițiile. Încă nu am vorbit cu acționarii, cu managementul, dar asta a fost gândirea încă de când s-a votat modificarea planului de reorganizare.
E o așteptare realistă să ieșim până în iunie, bineînțeles, depinde de acționari. Este fezabil, dar mai avem un litigiu pe rol cu domnul Rednic, de 32 de mii de euro. Este vorba de o sumă solicitată pentru o perioadă după ce s-a încheiat relația contractuală. La acea vreme, am desfăcut contractul pentru neîndeplinirea unor obiective. În luna aprilie e termenul. Nu e o sumă foarte mare, dar depindem de rezolvarea acestei situații pentru a ieși din insolvență.
În discuțiile noastre nu s-a pus problema, dar societatea a satisfăcut cerințele planului de reorganizare și nu ar mai avea rost să rămânem în insolvență. Mi se pare normal ca societatea să iasă din insolvență dacă am rezolvat problemele.
Vorbiți despre jucarea în cupele europene în sezonul 2025-2026. Mi-e teamă că lucrul ăsta ar trebui făcut până pe 31 mai. Îmi amintesc că în cazul CFR-ului a fost o presiune să se iasă până pe 31 mai pentru a juca în cupele europene. Nu e simplu să ieși, sunt tot felul de raportări", a spus Răzvan Zăvăleanu, conform Digi Sport.